พิธีเปิดโครงการ FameLab 2018 การแข่งขันการสื่อสารด้านวิทยาศาสตร์มิติใหม่ สนุก เข้าใจง่าย
พิธีเปิดโครงการ FameLab 2018
การแข่งขันการสื่อสารด้านวิทยาศาสตร์มิติใหม่ สนุก เข้าใจง่าย ภายใน 3 นาที
9 ก.พ. 61 ณ True Incube สยามสแควร์ - กระทรวงวิทยาศาสตร์และเทคโนโลยี โดย ดร.สุวิทย์ เมษินทรีย์ รัฐมนตรีว่าการกระทรวงฯ ร่วมกับ บริษัท ทรู คอร์ปอเรชั่น จำกัด (มหาชน) โดย คุณนพปฎล เดชอุดม รองประธานคณะกรรมการบริหาร และ บริติช เคานซิล ประเทศไทย โดย คุณแอนดรูว์ กลาส ผู้อำนวยการ ร่วมแถลงข่าวเปิดตัวโครงการ FameLab 2018 การแข่งขันนำเสนอเรื่องราวหรืองานวิจัยทางวิทยาศาสตร์ เทคโนโลยี วิศวกรรม และคณิตศาสตร์ และเรื่องใกล้ตัว ให้มีความสนุก น่าสนใจ เข้าใจง่าย ภายใน 3 นาที ครอบคลุมหลักเกณฑ์ 3 ข้อ คือ เนื้อหาชัดเจน (content) ถูกต้อง (clarity) และน่าสนใจ (charisma) โดยผู้ชนะจะได้เป็นตัวแทนประเทศไทย ร่วมแข่งขันรอบชิงชนะเลิศในงานเทศกาลวิทยาศาสตร์ระดับโลก Cheltenham Science Festival ณ สหราชอาณาจักร พร้อมทุนสนับสนุน นอกจากนี้ ผู้ผ่านเข้ารอบชิงชนะเลิศระดับประเทศทั้ง 10 คน จะได้รับการฝึกอบรมพิเศษแบบเข้มข้น หรือมาสเตอร์คลาส โดยผู้เชี่ยวชาญด้านการสื่อสารทางวิทยาศาสตร์จากสหราชอาณาจักร
ทั้งนี้ กลุ่มทรู โดย ทรูวิชั่นส์ จะทำการถ่ายทอดสดรอบชิงชนะเลิศผ่านช่องทรูปลูกปัญญา ในวันที่28 เมษายน 2561 รวมถึงการเผยแพร่ประชาสัมพันธ์การรับสมัครผู้เข้าร่วมแข่งขันตามช่องทางต่างๆ อาทิ ช่องรายการของทรูวิชั่นส์ True4U TNN 24 ทรูปลูกปัญญา และทาง Social Media